b"\n_START_ARTICLE_\nQuintet de vent\n_START_PARAGRAPH_\nUn quintet de vent, de vegades tamb\xc3\xa9 conegut com a quintet de vent fusta \xc3\xa9s un grup de cinc instrumentistes d'instruments de vent fusta, normalment flauta travessera, obo\xc3\xa8, clarinet, trompa i fagot. El terme tamb\xc3\xa9 es refereix a una composici\xc3\xb3 per a un grup d'aquestes caracter\xc3\xadstiques._NEWLINE_A difer\xc3\xa8ncia del quartet de corda que t\xc3\xa9 un timbre perfectament homogeni, hi ha unes difer\xc3\xa8ncies considerables entre els instruments del quintet de vent quant a t\xc3\xa8cnica, trets idiom\xc3\xa0tics i timbre. El quintet de vent modern es va difondre a partir del conjunt que tocava a la cort de l'emperador Josep II del Sacre Imperi Romanogerm\xc3\xa0nic a la Viena de finals del segle XVIII i que estava integrat per dos obo\xc3\xa8s, dos clarinets, dues trompes i dos fagots (Suppan 2001). LA influ\xc3\xa8ncia de l'escriptura cambr\xc3\xadstica de Franz Joseph Haydn que va suggerir que hi podia haver una possibilitats semblants per al vent, i els aven\xc3\xa7os en la construcci\xc3\xb3 d'aquests instruments en aquell per\xc3\xadode va expandir-ne les possibilitats en grups redu\xc3\xafts de manera que els compositors van escriure per a conbinacions instrumentals de dimensions menors._NEWLINE_Foren els 24 quintets d'Anton Reicha, comen\xc3\xa7ats l'any 1811 i els 9 quintets de Franz Danzi els que van deixar establert el g\xc3\xa8nere, fins al punt que aquestes peces continuen sent est\xc3\xa0ndards del repertori de quintet. Tot i que el g\xc3\xa8nere va caure for\xc3\xa7a en l'oblit durant la segona meitat del segle XIX, els compositors al llarg del segle XX han mostrat un renovat inter\xc3\xa8s per aquest i avui en dia el quintet de vent \xc3\xa9s un dels conjunts de m\xc3\xbasica de cambra est\xc3\xa0ndards, valorat per la seva versatilitat i per la varietat dels colors i timbres."